b'\n_START_ARTICLE_\nBorgeby\n_START_PARAGRAPH_\nBorgeby slott ligger i Sk\xc3\xa5ne, Sverige, mellom Lund og Landskrona._NEWLINE_Slottet er antakelig en direkte etterf\xc3\xb8lger av en av Harald Bl\xc3\xa5tanns trelleborger. I middelalderen tilh\xc3\xb8rte den erkebiskopen av Lund. Ved reformasjonen kom den p\xc3\xa5 adelige hender. I dag eies det av en stiftelse.\n_START_SECTION_\nSlottets historie\n_START_PARAGRAPH_\nTrelleborgen ble antakelig reist ca. 980. Utenfor denne ble det oppf\xc3\xb8rt en trekirke, som senere ble erstattet av en i teglstein. Kirken var en patronatkirke, dvs. at den har v\xc3\xa6rt borgherrens eiendom. Til forskjell fra de fleste andre ringborgene forble Borgeby et borgsted opp forbi vikingtiden. Funn av en sk\xc3\xa5lvekt fra sen vikingtid og mynter preget fra midten av 1000-tallet, som er preget p\xc3\xa5 stedet, viser dette. P\xc3\xa5 1100-tallet ble det reist et kraftig forsvarst\xc3\xa5rn midt inne i ringvollen. P\xc3\xa5 1200-tallet ble det oppf\xc3\xb8rt en mektig teglsteinsborg innenfor den ene fjerdedelen av ringvollen. Det ble ogs\xc3\xa5 anlagt en vollgrav rundt dette anlegget._NEWLINE_I 1452 ble borgen brent av svenskene under ledelse av Karl Knutss\xc3\xb8n Bonde. Etter dette ble anlegget overtatt av erkebiskopen av Lund. Det ble oppf\xc3\xb8rt et eget kapell og en stor t\xc3\xa5rnbygning som skulle tjene som erkebiskopens privatbolig. Denne st\xc3\xa5r fortsatt, selv om den gjennomgikk en hardhendt restaurering i 1870-\xc3\xa5rene._NEWLINE_Etter reformasjonen ble borgen gitt av kong Christian III i pant til borgermesteren i Malm\xc3\xb6. Etter dette var Borgeby sete for flere adelsslekter. P\xc3\xa5 1550-tallet ble den n\xc3\xa5v\xc3\xa6rende hovedbygningen oppf\xc3\xb8rt av kong Frederik IIs kammertjener Hans Spiegel. Slottet ble brent av de danske styrkene i 1678 under den sk\xc3\xa5nske krigen, men bygningene ble snart istandsatt. I 1887 gikk slottet over p\xc3\xa5 ikke-adelige hender.\n_START_SECTION_\nArkeologiske unders\xc3\xb8kelser\n_START_PARAGRAPH_\nI 1974 framsatte arkeologen Rikard Holmeberg i sin doktoravhandling en hypotese om at det virkelig hadde v\xc3\xa6rt en ringborg fra vikingtiden p\xc3\xa5 Borgeby. Han kunne belegge dette med at deler av ringvollen kunne sees p\xc3\xa5 flyfoto. I 1984 ble det \xc3\xa5pnet utgravninger i borgg\xc3\xa5rden for \xc3\xa5 studere stratigrafien i kulturlagene. Dette ble fulgt opp med flere unders\xc3\xb8kelser utover p\xc3\xa5 1990-tallet. I 1998 ble restene av ringvollen funnet under pl\xc3\xb8yelag, og det kunne konstateres at det dreier seg om en trelleborg. Den har hatt en diameter p\xc3\xa5 150 m, og har hatt en v-formet vollgrav utenfor vollen, som ved de andre danske anleggene. Bygningene innenfor vollen brant ned en gang i l\xc3\xb8pet av vikingtiden.'